**PRAVIDLÁ A PODMIENKY – FOTOSÚŤAŽ: OBJEKTÍVOM UNIPO**

**Usporiadateľ a organizátor súťaže**: Prešovská univerzita v Prešove, Oddelenie marketingu, Ul. 17. novembra 15, 080 01 Prešov
**Názov súťaže:** OBJEKTÍVOM UNIPO
**Miesto priebehu súťaže:** Súťaž prebieha na území mesta Prešov prostredníctvom sociálnej siete FACEBOOK ( ďalej len "miesto konania súťaže").
**Spracovateľ osobných údajov:** Prešovská univerzita v Prešove, Oddelenie marketingu, Ul. 17. novembra 15, 080 01 Prešov
**Trvanie súťaže:** 7.marca 2016 – 6.mája 2016 do 23:59 hod.
**Hlavná cena:** Externý disk Seagate Expansion Portable 500GB, ktorý do súťaže venovala spoločnosť GRAFOTLAČ PREŠOV, s. r. o.

**Podmienky účasti v súťaži:** Súťažiacim sa môže stať iba fyzická osoba staršia ako 18 rokov, s trvalým pobytom na území Slovenskej republiky, ktorá je registrovaná na sociálnej sieti FACEBOOK ([www.facebook.com](http://www.facebook.com/)), má po celú dobu súťaže aktívny svoj FACEBOOK účet a splní stanovené pravidlá súťaže (ďalej len "súťažiaci"). Súťažiaci sa zaväzujú dodržiavať všetky pravidlá používania siete FACEBOOK uvedená na [www.facebook.com/terms.php](http://www.facebook.com/terms.php). Súťažiaci musí mať po celú dobu súťaže aktívny účet FACEBOOK.

**Pravidlá súťaže a spôsob určenia víťazov:** Prostredníctvom verejnej FACEBOOK udalosti s názvom FOTOSÚŤAŽ: OBJEKTÍVOM UNIPO môžu všetci používatelia FACEBOOKU prispievať na nástenku tohto podujatia svoje zachytené fotografie zo študentského života, vnútorného a vonkajšieho prostredia Prešovskej univerzity v Prešove, všetkých jej fakúlt, budov a súčastí v období od 07.03.2016 do 06.05.2016 do 23:59. hod. Všetky fotografie, ktoré budú spĺňať pravidlá súťaže budú následne hodnotené odbornou porotou.

Pridaním a zaslaním fotografie vyjadruje súťažiaci súhlas s podmienkami a pravidlami súťaže a organizátor súťaže si vyhradzuje právo na zverejnenie fotografií, archiváciu fotografií a právo reprodukovať a publikovať fotografie, s uvedením autora fotografie bez nároku autora na honorár.

**Súťažiaci sa v zmysle týchto podmienok súťaže považuje za autora a súťažná fotografia za dielo.**

Organizátor si vyhradzuje právo zo súťaže vyradiť príspevky, ktorých obsah je nevhodný, budí pohoršenie, uráža ľudskú rasu, náboženské či politické cítenie alebo príspevky, ktoré nie sú v súlade s platnými zákonmi.

**Víťaz bude určený nasledujúcim spôsobom:** Víťaza vyhlási odborná porota pozostávajúca z členov Audiovizuálneho štúdia CCKV a Oddelenia marketingu Prešovskej univerzity v Prešove, do konca mesiaca máj 2016.

**Komunikácia projektu a výsledkov:** Súťaž končí 06.05.2016 o 23:59:59. Všetky fotografie sa spracujú a pripravia na hodnotenie odbornej poroty. Výherca súťaže bude vyhlásený na FACEBOOK FANPAGE UNIPO FAN a na webe [www.unipo.sk](http://www.unipo.sk) do konca mája 2016. Výhercu budeme kontaktovať prostredníctvom súkromnej Facebook správy. Výhru v podobe externého disku Seagate Expansion Portable 500GB, ktorý do súťaže venovala spoločnosť GRAFOTLAČ PREŠOV, s. r. o. si prevezme osobne, na Rektoráte Prešovskej univerzity v Prešove/Oddelenie marketingu.

**Poslanie súťaže:** Hlavným cieľom súťaže je podpora tvorivosti a povedomia o Prešovskej univerzite v Prešove, prezentácia pekných zákutí študentského campusu a zachytenie jedinečnej akademickej atmosféry.

**Ďalšie dôležité podmienky súťaže OBJEKTÍVOM UNIPO:**

Súťažná fotografia nesmie zobrazovať komerčné značky a nesmie porušovať autorské práva, duševné vlastníctvo, právo na súkromie, ani iné práva tretích osôb. Súťažiaci vyhlasuje, že v prípade súťažnej fotografie, na ktorej je vyobrazená osoba, disponuje jej súhlasom na zverejnenie. V prípade, ak autor nemá takýto súhlas, zodpovedá za škodu a inú ujmu v zmysle platných právnych predpisov. Súťažiaci/autor udeľuje vyhlasovateľovi/nadobúdateľovi bezodplatný súhlas na každé použitie súťažnej fotografie (ďalej aj dielo), najmä súhlas na jeho bezodplatné použitie na účely uvedené v § 19 č. 185/2015 Z. z. autorský zákon. Súťažiaci/autor predovšetkým udeľuje vyhlasovateľovi/nadobúdateľovi bezodplatný súhlas (licenciu) na verejné vystavenie súťažnej fotografie (diela), vyhotovenie rozmnoženín diela, verejné rozširovanie originálu diela alebo jeho rozmnoženiny akýmkoľvek spôsobom, zaradenie diela alebo jeho rozmnoženiny do súborného diela, verejné vystavenie a verejný prenos diela alebo jeho rozmnoženiny.

Udelená licencia je výhradná a časovo, vecne a miestne neobmedzená a súťažiaci/autor ju vyhlasovateľovi/nadobúdateľovi poskytuje bezodplatne.

Usporiadateľ súťaže je oprávnený jednostranne bez náhrady zmeniť pravidlá súťaže v priebehu jej trvania, promočnú akciu skrátiť, odložiť, prerušiť alebo úplne zrušiť. Úplné aktuálne znenie pravidiel bude vždy k dispozícii v popise udalosti a na webe [www.unipo.sk](http://www.unipo.sk) v oznamoch.

Osoby nespĺňajúce podmienky účasti v súťaži alebo konajúce v rozpore s pravidlami nebudú do súťaže zaradené.

Usporiadateľ si vyhradzuje právo bez udania dôvodu vylúčiť účastníka, ktorého správanie, či profil FACEBOOK vykazuje známky nekalého alebo podvodného konania (napr.: duplicitné účty FACEBOOK).

Usporiadateľ si ďalej vyhradzuje právo vylúčiť účastníka súťaže, ktorého správanie či FACEBOOK profil odporuje pravidlám sociálnej siete FACEBOOK. V prípade zistenia tohto porušenia, či v prípade podozrenia bude taký účet nahlásený ako podvodný a prípadné vydanie výhry bude pozastavené, až do vyjadrenia správcu alebo zodpovedného pracovníka spoločnosti FACEBOOK.

Usporiadateľ súťaže neručí za akékoľvek technické problémy v súvislosti s účasťou v akcii (predovšetkým funkčnosť siete FACEBOOK). Usporiadateľ ďalej neručí za doručenie správy, ktorým bude zasielaná informácia o výhre.

Účasť v súťaži, ani výhry nie je možné vymáhať právnou cestou, ani alternatívne plniť v peniazoch.

Táto súťaž nie je nijako sponzorovaná, spravovaná alebo pridružená k elektronickej sociálnej sieti FACEBOOK. Účastník súťaže je uzrozumený s tým, že poskytuje svoje informácie organizátorovi a usporiadateľovi súťaže a nie elektronickej sociálnej sieti FACEBOOK.

V Prešove 07.03.2016